- Bestyrelsen i Norge har taget et valg. Sådan lyder det fra den nu tidligere direktør i HG Electric, Michael Johansen, om konkursbegæringen af den virksomhed, som han igennem ti år har stået i spidsen for. HG Electric ejes det norske Hareid Group og var i efteråret 2021 flyttet fra havnen i Frederikshavn til nye lokaler i Sæby. Michael Johansen lægger ikke skjul på, at bestyrelsens beslutning om konkurs kom meget pludseligt. - Vi havde ordrebogen fyldt for 2023, ligesom budgetterne så fornuftige ud, men bestyrelsen har besluttet, at vi skulle stoppe her, siger han. Trist over beslutningen Michael Johansen fortæller, at de 18 ansatte i virksomheden nu hjælpes videre til andet arbejde, og det ser ifølge den tidligere direktør fornuftigt ud. Så sent som i december søgte virksomheden ny elektriker og sjakbajs, som skulle arbejde i hele landet. Michael Johansen er trist over bestyrelsens beslutning, ikke mindst på de ansattes vegne, da alle har kæmpet for at få det til at lykkes, men han afviser, at virksomheden påtænker at fortsætte under nyt navn og cvr-nummer. - Al aktivitet lukker, fastslår han.
HG Electric i Sæby er gået konkurs blot fire uger efter, den nordjyske virksomhed søgte elektrikere til hele landet.